Tančibocký potok

Tančibocký potok je potok na Záhorí, na území okresu Malacky. Je to významný ľavostranný prítok Maliny, meria 7,5 km a je tokom IV. rádu. V suchom marci prietok v ústi dosahuje 0,117 m³/s. Preteká Borskou nížinou, pramení v lokalite Slanisko, na území VVP Záhorie, v nadmorskej výške okolo 184 m n. m. Najprv tečie západným smerom cez borovicové lesy, napája rybník Tančibok, následne vytvára oblúk ohnutý na sever a napája malý rybník pri osade Valchovňa. Ďalej preteká cez rekreačnú osadu Vampil, pokračuje odlesnenou poľnohospodárskou krajinou a stáča sa na severozápad. Potom na krátkom úseku tečie na západ, opätovne sa stáča k severozápadu, preteká sústavou Jakubovských rybníkov a východne od obce Jakubov sa v nadmorskej výške okolo 148,5 m n. m. vlieva do Maliny.

Potoky na Slovensku
Povodie Moravy
Vodné toky v okrese Malacky